**Versenyszervezési pályázat**

**A Magyar Triatlon Szövetség felkéri a versenyszervezőket, hogy 2016. Október 30. 24 óráig a mellékelt adatlapon nyújtsák be pályázatukat a következő eseményekre.**

**Duatlon:**

Hosszútávú Országos Bajnokság (opcionális)

Egyetemi és Főiskolai Országos Bajnokság

Amatőr Kupa versenyek

**Triatlon:**

Egyetemi és Főiskolai Országos Bajnokság  
Amatőr Kupa Versenyek (összetett, sprint és rövid, illetve hosszútávú ranglista vezetése várható)

**Terepduatlon:**

Terepduatlon Országos Bajnokság

**Csapatversenyek:**  
 Triatlon Váltó Országos Bajnokság

**Pályázati feltételek**

A Magyar Triatlon Szövetség a ranglista versenyek betétfutamaként „AQUAKID” aquatlon verseny (úszás-futás) rendezését írja elő újonc korcsoportok részére. A versenyeken célba érkezők részére az MTSZ biztosítja az egyedi (a sorozat emblémájával ellátott) pólót, illetve a díjazást. A verseny nevezési díja nem haladhatja meg az 1000 Ft-ot.

Az Elnökség maximalizálni kívánja az újonc versenyek nevezési díját 2000 forintban, illetve a gyermek és serdülő nevezési díjakat 3500 forintban, azzal a kiegészítéssel, hogy a helyszíni nevezés maximum 1000 Ft-tal lehet több a fent említett 2000 illetve 3500 Ft-nál.

Az utánpótlás ranglista versenyeken és valamennyi korosztályos országos bajnokságon kötelező az Evochip időmérés biztosítása. Az MTSZ előrehaladott tárgyalásokat folytat az EvoChippel. A jelenleg kidolgozás alatt álló partneri megállapodás értelmében az EvoChip az utánpótlás ranglista versenyeken, illetve az országos bajnokságokon nyújtott szolgáltatásokból 10-20 %-os árengedményt biztosít.

Felhívjuk a versenyszervezők figyelmét, hogy a ranglista verseny rendezésére jelentkező helyszínek között az elbírálás során elsőbbséget élveznek azok, ahol csapat-, váltó-, vagy mixváltó OB-t is meg kívánják rendezni.

Az országos bajnokságokon a versenyzői létszám maximum nem lehet kevesebb, mint az adott táv előző három évének legnépesebb országos bajnoksága +10%.

Kedvező döntés esetén az adott országos bajnokságot az eredetileg elfogadott helyszínen és időpontban kell megtartani.

A Magyar Triatlon Szövetség fenntartja a jogot, hogy egyes távokon elegendő pályázó esetén az országos bajnokság „bajnoki sorozat” formájában valósuljon meg. Adott korosztályoknak egy napon csak egy országos bajnoksága lehet. Egymást követő napokon csak azonos helyszínen és első napon egyéni második napon csapat, vagy csapat-egyéni, illetve csapat-csapat megoszlásban lehet Országos Bajnokságokat rendezni. További szempont, hogy a közép- és hosszútávú OB előtt és után elegendő felkészülési idő álljon a versenyzők rendelkezésére.

A MEFOB-ok (Magyar Egyetemi-Főiskolai Országos Bajnokság) rendezéséről mind duatlon, mind triatlon sportágban (tetszőleges távon) a Magyar Egyetemi-Főiskolai Sportszövetség dönt, amire az ottani pályázati rendszerben is jelentkezni kell, várhatóan 2016 végén.